Dopo
dai impegns cjapâts in campagne eletorâl, il guvier britanic al
tache a inviâ i gnûfs procès di devoluzion dai podês, no dome sui
fronts cjalts de Scozie, dal Gales e de Irlande dal Nord, ma ancje
par chel che al rivuarde la Cornualie, piçule nazion celtiche che a
nivel istituzionâl e ven calcolade dome di contee de Ingletiere.
L’acuardi imbastît dal esecutîf vuidât di David Cameron al
previôt il trasferiment al Consei de Cornualie di competencis plui o
mancul fuartis su traspuart public locâl, sanitât e servizis
sociâi, progjets di svilup economic. Il Consei de Cornualie, cu la
oposizion di laburiscj e UKIP, al à dât mandât al so president
John Pollard di firmâ il pat, ma la propueste e lasse malapaiâts i
aministradôrs locâi che ta chescj mês a vevin svilupât un progjet
di devoluzion ben plui larc che il guvier britanic nol à esaminât.
La maiorance dai conseîrs cornics e spere però che chest al sedi
dome il prin pas di un percors che al permeti di incressi il nivel di
autoguvier de Cornualie. Mebyon Kernow, il partît nazionalitari
cornic, si mostre content che il teme dal autoguvier al sedi al ordin
dal dì ancje a Londre, ma al va dilunc a domandâ la nassite di une
Assemblee nazionâl de Cornualie sul model di chê galese in maniere
di garantî a cheste comunitât nazionâl ancje un ricognossiment
istituzionâl specific.
Font:
Mebyon Kernow, 10/07/15;
Cornish Guardian, 14/07/15; BBC, 16/07/15
vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn lim_Latn eng_Latn